Škoda Fabia
Škoda Fabia on Škodan vuodesta 1999 lähtien valmistama pieni henkilöautomalli, joka korvasi Škoda Felician.
Ensimmäisen sukupolven Fabia esiteltiin Frankfurtin autonäyttelyssä syksyllä 1999, farmarimalli Combi vuotta myöhemmin Pariisissa. Hieman myöhemmin seurasi myös neliovinen sedan. Fabia on ensimmäinen Volkswagen-konsernin A04-pohjalevylle perustunut automalli. Myöhemmin esiteltyjä samaa pohjalevyä käyttäviä malleja ovat muun muassa Volkswagen Polo IV ja SEAT Ibiza. Joillain markkinoilla myytiin farmarimallista tehtyä pakettiautoversiota nimeltään Fabia Praktik, josta on poistettu takaistuimet tavaratilan suurentamiseksi.
Vuoden 2000 Euro NCAP -kolaritestistä Fabia sai tulokseksi neljä tähteä viidestä.
Bensiinimoottoreina olivat aluksi kahdeksanventtiiliset 1,0- (50 hv), 1,4- (68 hv) ja 2,0-litraiset (120 hv) sekä 16-venttiilinen 1,4-litrainen (100 hv). Dieselvaihtoehdot olivat pumppusuutintyyppiset vapaasti hengittävä 1,9 SDI (64 hv) sekä turboahdettu 1,9 TDI (100 hv).
Jo keväällä 2000 1,0-litrainen poistui ja sen korvasi kahdeksanventtiilisen 1,4-litraisen 60-hevosvoimainen versio. Lisäksi valikoimaan tuli 1,4 16V:n 75-hevosvoimainen versio.
Syksyn 2000 uutuus oli kolmisylinterinen 1,2 HTP (54 hv), josta tuli vuoden 2003 alussa myös kaksinokka-akselinen versio (64/68 hv). Aivan vuoden 2000 lopulla aiempi 2,0-litrainen korvautui uudella 115-hevosvoimaisella, joka oli nyt saatavana kaikkiin korimalleihin (aiemmin 2,0-litrainen oli valittavana vain hatchbackiin).
Vuoden 2003 uutuuksia olivat 1,4 TDI (75 hv) sekä urheilullinen Fabia RS -malli, jossa oli moottorina 1,9-litrainen TDI 130-hevosvoimaisena. Voimansiirtona oli kuusivaihteinen manuaalivaihteisto, jota ei ollut saatavana muiden kuin RS-mallin yhteyteen.
Pariisin autonäyttelyssä syksyllä 2004 esiteltiin uudistunut Fabia. Kasvojenkohotuksessa sen ulkonäköä kohennettiin uudella etusäleiköllä sekä sumu- ja takavaloilla. Sisällä ohjauspyörä oli uusi.
Syksyllä 2005 1,4 TDI:n teho nousi 75 hevosvoimaan ja sen rinnalle tuli myös 80-hevosvoimainen versio. Keväällä 2006 1,4 16V:stä tuli tarjolle 80-hevosvoimainen versio. Saman vuoden lopulla 1,2 HTP:n yksinokka-akselinen versio poistui valikoimasta.
Toisen sukupolven Fabia esiteltiin Geneven autonäyttelyssä keväällä 2007, ja se perustuu edelleen samalle pohjalevylle kuin edeltäjänsä. Edeltäjäänsä verrattuna auto kasvoi 22 millimetriä kokonaispituudeltaan, akselivälin pysyessä muuttumattomana. Mallin muotoilu noudattaa samoja piirteitä kuin vuotta aikaisemmin esitely Škoda Roomster. Farmarimalli Combi esiteltiin Frankfurtin autonäyttelyssä syksyllä 2007.
Vuoden 2007 Euro NCAP -kolaritestistä Fabia sai tulokseksi neljä tähteä viidestä.
Bensiinimoottoreina olivat aluksi kolmisylinterinen 1,2 HTP (OHC 60 hv, DOHC 70 hv), 1,4 16V (86 hv) ja 1,6 16V (105 hv). Dieselvaihtoehdot olivat pumppusuutintyyppiset 1,4 TDI (70/80 hv) ja 1,9 TDI (105 hv).
Geneven autonäyttelyssä keväällä 2010 esiteltiin kasvojenkohotuksen kokenut Fabia, joka sai uuden etusäleikön ja -puskurin, jonka mukana uudenmalliset sumuvalot. Bensiinimoottoriosastolla 1,2 TSI (85/105 hv) korvasi aiemman 1,6-litraisen, dieselvalikoimassa kaikki vanhat moottorit korvattiin yhteispaineruiskutteisella 1,6 TDI:llä (75/90/105 hv). Hieman myöhemmin valikoima täydentyi kolmisylinterisellä ja yhteispaineruiskutteisella 1,2 TDI:llä (75 hv).
Vuonna 2010 markkinoille tuli myös urheilullinen Fabia RS -malli. Sen moottorina oli 1,4-litrainen TSI, jonka teho on 180 hevosvoimaa. Voimansiirtona oli seitsenportainen DSG-kaksoiskytkinvaihteisto. RS oli saatavana sekä hatchback- että farmarikorisena.
Vuoden 2011 lopulla 60-hevosvoimainen 1,2 HTP muuttui kaksinokka-akseliseksi.
Kolmannen sukupolven Fabia esiteltiin Pariisin autonäyttelyssä syksyllä 2014. Se ei perustu Volkswagen Groupin uudelle modulaariselle MQB-pohjalevylle vaan A06:lle, joka on uudistettu versio muun muassa Volkswagen Polo V:ssä käytetystä A05-pohjalevystä ja sisältää myös MQB-pohjaisia osia. Malli on edeltäjäänsä 90 millimetriä leveämpi ja 30 millimetriä matalampi, kokonaispituuden pysyessä samana. Akseliväli on kuitenkin pidentynyt entisestä. Uuden pohjalevyrakenteensa ansiosta auto on myös aiempaa kevyempi.
Vuoden 2014 Euro NCAP -kolaritestistä Fabia sai tulokseksi täydet viisi tähteä.
Bensiinimoottoreina olivat aluksi vapaasti hengittävä kolmisylinterinen 1,0 MPI (60/75 hv) ja turboahdettu nelisylinterinen 1,2 TSI (90/110 hv). Dieselmoottori on 1,4 TDI (90/105 hv). Vuonna 2017 kolmisylinterinen 1,0 TSI (95/110 hv) korvasi 1,2 TSI:n.
Geneven autonäyttelyssä keväällä 2018 esiteltiin kasvojenkohotuksen kokenut Fabia, jonka ulkonäköön tehtiin pieniä uudistuksia. Esimerkiksi ajovalot ovat aiempaa kapeammat. Uusia varusteita ovat 6,5 tuuman kosketusnäyttö, kuolleen kulman valvontajärjestelmä, LED-ajovalot ja -takavalot sekä kaukovaloautomatiikka.